كاتدرائية القديس مرقس القبطية الأرثوذكسية بالأزبكيه بالقاهرة هيا المقر القديم للكرسى المرقسى للكنيسه القبطية الارثوذكسيه. كان تطليع ترخيص ببنا كنيسه او تصليح اللى اتهدم من الكنايس القديمه في زمن المعلم ابراهيم الجوهرى صعب جدا, و ف زياره لواحده من اميرات الاستانه لمصر في طريقها للحج, اهتم المعلم ابراهيم بيها و بخدمتها و راحتها و قدم ليها الهدايا النفيسة فكانت عايزه تكافئه فطلب منها فرمان سلطانى بالترخيص ببنا كنيسه بالازبكيه مكان ما كان هوا ساكن مع شويه طلبات زى رفع الجزيه عن الرهبان, و بعد كدا اشترى المعلم ابراهيم جوهرى محلات و هدمها و بدا البنا فيها بس اتوفى قبل ما يكمل البنا فكمل بناها اخوه المعلم جرجس الجوهرى. كاتدرائية القديس مرقس القبطية الأرثوذكسية بحى الأزبكيه بقت مقر بابا الاسكندرية فى القاهرة لما قرر البابا مرقس التامن رقم 108 (1796 - 1809م) انها تبقى الكاتدرائيه الكبرى المرقسية و بنى جنبها المقر الباباوى و كان المقر البابوى قبل كده فى كنيسة العذراء المغيثة بحارة الروم، و فى سنة 1800 دشن البابا مرقس التامن الكنيسه المرقسيه الكبرى و كمل بناها البابا كيرلس الخامس و رممها البابا كيرلس السادس بعد ما مر على بناها 100 سنه. مقر بابا اسكندريه للمصريين الاورتودوكس حاليا هو كاتدرائيه القديس مرقس القبطيه الارثوذكسيه و الموجوده بمنطقه ديرالانبا رويس بالعباسيه اللى فيها دلوقتى المقر البابوى.